*Projekts*

## LATVIJAS REPUBLIKAS MINISTRU KABINETS

2017.gada \_\_\_. \_\_\_\_\_\_\_ Noteikumi Nr.\_\_\_\_

Rīgā (prot.Nr.\_\_\_,\_\_\_.§)

# Noteikumi par vides aizsardzības oficiālās statistikas veidlapām

*Izdoti saskaņā ar*

*Statistikas likuma 11. pantu un*

 *Atkritumu apsaimniekošanas likuma 20. panta astoto daļu*

1. Noteikumi nosaka vides aizsardzības oficiālās statistikas veidlapas, kā arī to aizpildīšanas un iesniegšanas kārtību.

2. Noteikumi apstiprina šādas vides aizsardzības oficiālās statistikas veidlapas (turpmāk - veidlapas):

2.1. veidlapa “Nr. 2 - Ūdens. Pārskats par ūdens resursu lietošanu” (1. pielikums) (turpmāk - ūdens veidlapa). Ūdens veidlapu aizpilda fiziskās un juridiskās personas (ūdens resursu lietotāji), kurām ir vai pārskata gadā bija ūdens resursu lietošanas atļauja, vai operatori, kuriem ir vai pārskata gadā bija atļauja A vai B kategorijas piesārņojošo darbību veikšanai, kā arī notekūdeņu attīrīšanas iekārtu operatori, kuriem ir vai pārskata gadā bija C kategorijas piesārņojošas darbības apliecinājums;

2.2. veidlapa “Nr. 2 - Gaiss. Pārskats par gaisa aizsardzību” (2. pielikums) (turpmāk - gaisa veidlapa). Gaisa veidlapu aizpilda operatori, kuriem ir vai pārskata gadā bija atļauja A vai B kategorijas piesārņojošo darbību veikšanai vai C kategorijas piesārņojošas darbības apliecinājums enerģētikas jomā vai kuru darbība atbilst Eiropas Parlamenta un Padomes Regulas (EK) Nr. 166/2006 par Eiropas Piesārņojošo vielu un izmešu pārneses reģistra ieviešanu un Padomes Direktīvu 91/689/EEK un 96/61/EK grozīšanu (turpmāk - regula Nr. 166/2006) 1. pielikumā minētajai piesārņojošai darbībai un kuri emitē regulas Nr. 166/2006 2. pielikumā minētās piesārņojošās vielas;

2.3. veidlapa “Nr. 3 - Atkritumi. Pārskats par atkritumiem” (3. pielikums) (turpmāk - atkritumu veidlapa). Atkritumu veidlapu aizpilda:

2.3.1. operatori, kuriem ir vai pārskata gadā bija atļauja A vai B kategorijas piesārņojošo darbību veikšanai vai C kategorijas piesārņojošas darbības apliecinājums visu kategoriju (L, M, N, O) mehānisko sauszemes transportlīdzekļu, mobilās lauksaimniecības tehnikas un satiksmē neizmantojamu pārvietojamu mehānismu un citu pārvietojamu agregātu remonta un apkopes darbnīcai;

2.3.2. komersanti, kuriem ir vai pārskata gadā bija izsniegta atkritumu apsaimniekošanas atļauja;

2.3.3. atkritumu tirgotāji un atkritumu apsaimniekošanas starpnieki;

2.3.4. atkritumu apsaimniekotāji, kas ieved Latvijas teritorijā vai izved no Latvijas teritorijas Eiropas Parlamenta un Padomes 2006. gada 14. jūnija Regulas (EK) Nr. 1013/2006 par atkritumu sūtījumiem 3. pantā vai Bāzeles konvencijā minētos atkritumus atkritumu reģenerācijai vai sadedzināšanai, ja sadedzināšana klasificējama kā atkritumu reģenerācija;

2.3.5. atkritumu radītājs, kas pats izved no Latvijas teritorijas atkritumus apglabāšanai, pārstrādei vai reģenerācijai.

3. Personas, kurām ir pienākums iesniegt šo noteikumu 2. punktā minētās veidlapas:

3.1. elektroniski reģistrējas un aizpilda veidlapas valsts sabiedrības ar ierobežotu atbildību “Latvijas Vides, ģeoloģijas un meteoroloģijas centrs” (turpmāk - centrs) tīmekļa vietnē tiešsaistes režīmā;

3.2. aizpilda šo noteikumu 2. pielikumā minētajā kārtībā gaisa veidlapu, 4. pielikumā minētajā kārtībā ūdens veidlapu, bet atkritumu veidlapu - šo noteikumu 5. pielikumā minētajā kārtībā;

3.3. ir atbildīgas par informācijas iesniegšanu šo noteikumu 4. punktā minētajā termiņā. Par informācijas savlaicīgu nesniegšanu vai datu sagrozīšanu personu sauc pie atbildības normatīvajos aktos noteiktajā kārtībā.

4. Veidlapas par iepriekšējo kalendāra gadu personas aizpilda atbilstoši šo noteikumu 3. punktam līdz attiecīgā gada 1. martam. Šo noteikumu 2.1., 2.2. un 2.3. apakšpunktā minētās personas, kas pārskata gadā nav veikušas saimnieciskās darbības, attiecīgajā veidlapā aizpilda tikai ziņas par operatoru un 3.1. apakšpunktā minētajā tiešsaistes režīmā pievieno paskaidrojumu, kurā norāda iemeslu, kādēļ saimnieciskā darbība nav veikta, un dati netiek iesniegti.

5. Valsts vides dienesta reģionālā vides pārvalde:

5.1. veic veidlapās iekļautās informācijas pārbaudi un atbilstību noteiktajām prasībām, un kontrolē veidlapu iesniegšanu noteiktajos termiņos;

5.2. izvērtē veidlapās sniegto informāciju, izdarot par to attiecīgu atzīmi elektroniskās datubāzes kontroles modulī. Ja informācija ir kļūdaina, par to paziņo personai, kura iesniegusi attiecīgo veidlapu, uzliek tai pienākumu veikt nepieciešamos labojumus un nosaka termiņus to izpildei.

6. Centrs:

6.1. šo noteikumu 2. punktā minētās veidlapas un šo noteikumu 4. un 5. pielikumā minēto aizpildīšanas kārtību ievieto centra tīmekļa vietnē;

6.2. noslēdz datubāzes attiecīgā gada 1. jūnijā;

6.3. apkopo iesniegto informāciju un katru gadu līdz 15. jūlijam iesniedz Centrālajā statistikas pārvaldē un Vides aizsardzības un reģionālās attīstības ministrijā kopsavilkumu par šo noteikumu 2. punktā minētajām veidlapām.

7. Atzīt par spēku zaudējušiem Ministru kabineta 2008. gada 22. decembra noteikumus Nr. 1075 “Noteikumi par vides aizsardzības valsts statistikas pārskatu veidlapām” (Latvijas Vēstnesis, 2008, 201. nr., 2009, 206. nr., 2012, 15. nr.,2013., 73. nr., 2016., 39. nr.).

Ministru prezidents Māris Kučinskis

Vides aizsardzības un reģionālās

attīstības ministrs         Kaspars Gerhards